钦定古今图书集成/明伦汇编/氏族典/第407卷 > 《廖用贤尚友录》 > 许杨
## 钦定古今图书集成/明伦汇编/氏族典/第407卷 > 《廖用贤尚友录》 > 许杨

按《后汉书许杨传》：“杨字伟君，汝南平舆人也。少好术
数。王莽辅政，召为郎，稍迁酒泉都尉。及莽篡位，杨乃
变姓名为巫医，逃匿它界。莽败，方还乡里。汝南旧有
鸿却陂，成帝时，丞相翟方进奏毁败之。建武中，太守
邓晨欲修复其功，闻杨晓水脉，召与议之，杨愿以死
效力。晨因署杨为都水掾，使典其事。杨因高下形埶”，
起塘四百馀里，百姓得其便，累岁大稔。豪右共谮杨
受取赇赂，晨收杨下狱，而械辄自解。晨惊，即夜出，杨
遣归。时天大阴晦，道中若有火光照之，时人异焉。后
以病卒。